text: [{"text_idx": "#000003", "text": "Xaaliyaan baqattoota seeraan ala biyyattii keessa jiraatan gara irraa dhufanitti deebisuuf qophii xumuruu beeksiste"}, {"text_idx": "#000004", "text": "Mootummaan Xaaliyaan baqattota kumaatamaan lakkaahaman kanneen seeraan ala gara biyyattii eega seenanii booda, gaaffii kooluugaltummaa dhiyeessanii yeroo ammaa hayyama malee biyyattii keessa jiran hunda, hatattamaan gara biyya irraa dhufanitti kan deebisu tahuu beeksise.\nMinisteerri haajaa alaa biyyattii Luigi Di Maio akka jedhetti \u201cbaqattoota yeroo ammaa seeraan ala Xaaliyaan keessa jiran hunda ji\u2019a afur keessatti gara dhufanitti ni deebisna\u201djedhe. Haaluma kanaan mootummaan biyyattii baqattoota heddu gara biyyoota Kaaba Afrikaatti deebisuudhaaf kan qophaayaa jiru tahuu BBC\u2019n gabaase."}, {"text_idx": "#000005", "text": "Mootummaan Xaaliyaan akka jedhutti, tarkaanfiin kun kana booda baqattoota sababa quubsaa malee gara biyyatti seenan kan hin keessummeessine tahuu ergaa cimaa kan dabarsu tahuu ibse.\nBaqattoonni lammiilee Afrikaa heddu Liibiyaa fi biyyoota Kaaba Afrikaa biroo irraa ka\u2019uun gaalaana Meditiraaniyaan eega ce\u2019anii booda, biyyitti jalqaba qubatan Xaaliyaan tahuun ni beekama."}]